3. ลักษณะการประกอบธุรกิจ

บริษัท เนาวรัตน์พัฒนาการ จำกัด (มหาชน)
เริ่มประกอบธุรกิจรับเหมาก่อสร้างและผลิตเสาเข็มคอนกรีตอัดแรง ตั้งแต่ปี พ.ศ.2519 ในปี
พ.ศ.2538 ได้แปรสภาพเป็นบริษัทมหาชน และเปลี่ยนชื่อจาก บริษัท เนาวรัตน์พัฒนาการ จำกัด
เป็น บริษัท เนาวรัตน์พัฒนาการ จำกัด (มหาชน) เมื่อวันที่ 17 กุมภาพันธ์ 2538
โดยเพิ่มทุนจดทะเบียนและเรียกชำระทุนเพิ่มเป็น 500 ล้านบาท
โดยการเสนอขายหุ้นเพิ่มทุนแก่ประชาชนทั่วไป
และนำเข้าจดทะเบียนในตลาดหลักทรัพย์แห่งประเทศไทยในวันที่ 31 สิงหาคม 2538
ตลาดหลักทรัพย์แห่งประเทศไทยรับหลักทรัพย์ของบริษัทเป็นหลักทรัพย์จดทะเบียนเมื่อวันที่ 27
กันยายน 2538

การปรับปรุงโครงสร้างหนี้

เนื่องจากภาวะเศรษฐกิจของประเทศตกต่ำอย่างรุนแรง และค่าเงินบาทลอยตัวในปี พ.ศ.2540
ส่งผลให้บริษัทมีภาระหนี้สินเพิ่มขึ้นเมื่อแปลงค่าภาระหนี้ที่เป็นเงินตราต่างประเทศจากเงินสกุลต่างประเทศเป็นเงินบาท
ประกอบกับอุปสงค์ในธุรกิจอสังหาริมทรัพย์ของภาคเอกชนลดลงอย่างมาก
ในขณะที่ต้นทุนก่อสร้างมีจำนวนสูงขึ้น ส่งผลให้บริษัทขาดเงินทุนหมุนเวียน
สถาบันการเงินงดให้การสนับสนุนสินเชื่อสำหรับประมูลโครงการใหม่ เมื่อวันที่ 20 มีนาคม 2543
ศาลล้มละลายกลางได้มีคำสั่งให้ฟื้นฟูกิจการของบริษัทตามคำร้องของเจ้าหนี้สถาบันการเงิน
และได้แต่งตั้งผู้ทำแผนฟื้นฟูกิจการของบริษัท
หลังจากนั้นผู้ทำแผนได้จัดทำแผนและศาลล้มละลายกลางมีคำสั่งเห็นชอบด้วยแผนดังกล่าวเมื่อวันที่ 10
ตุลาคม 2543

การยกเลิกการฟื้นฟูกิจการ

ผู้บริหารแผนได้ยื่นคำร้องต่อศาลล้มละลายกลางว่า
การฟื้นฟูกิจการได้ดำเนินการเป็นผลสำเร็จตามแผนแล้ว ดังนั้น วันที่ 14 พฤศจิกายน พ.ศ.2548
ศาลจึงได้มีคำสั่งให้ยกเลิกการฟื้นฟูกิจการของบริษัท

การลดทุน

เมื่อวันที่ 29 เมษายน 2553 ที่ประชุมสามัญผู้ถือหุ้นของบริษัทฯประจำปี 2553
ได้มีมติอนุมัติเรื่องต่างๆที่สำคัญดังต่อไปนี้

1 ให้โอนบัญชีสำรองตามกฎหมายจำนวน 50 ล้านบาท ไปหักกลบกับผลขาดทุนสะสมของบริษัทฯ

2 ให้ลดทุนจดทะเบียนของบริษัทฯจากเดิมจำนวน 3,150 ล้านบาท (หุ้นสามัญจำนวน
3,149,691,424 หุ้น มูลค่าที่ตราไว้หุ้นละ 1 บาท) เหลือจำนวน 2,218 ล้านบาท
(หุ้นสามัญจำนวน 2,217,950,679 หุ้น มูลค่าที่ตราไว้หุ้นละ 1 บาท)
และลดทุนออกจำหน่ายและชำระเต็มมูลค่าแล้วของบริษัทฯ จากเดิมจำนวน 2,485 ล้านบาท
(หุ้นสามัญจำนวน 2,484,641,988 หุ้น มูลค่าที่ตราไว้หุ้นละ 1 บาท) เหลือจำนวน 1,553
ล้านบาท (หุ้นสามัญจำนวน 1,552,901,243 หุ้น มูลค่าที่ตราไว้หุ้นละ 1 บาท)
โดยการลดจำนวนหุ้นออกจำหน่ายและชำระเต็มมูลค่าแล้วจำนวน 931,740,745 หุ้น
ตามสัดส่วนการถือหุ้นในปัจจุบันเพื่อลดผลขาดทุนสะสมของบริษัทฯ ซึ่งเมื่อวันที่ 30 กรกฎาคม 2553
บริษัทฯได้ดำเนินการจดทะเบียนลดทุนดังกล่าวกับกระทรวงพาณิชย์แล้ว

  ปัจจุบันบริษัทมีทุนจดทะเบียน 2,217,950,679 บาท และมีทุนชำระแล้ว 1,552,901,243 บาท

บริษัทย่อย

1. Meeyahta International Hotel Limited(MIHL)ในปี พ.ศ.2541 บริษัทได้ลงทุนใน
MIHL ซึ่งเป็นบริษัทจำกัดที่จดทะเบียนในสาธารณรัฐแห่งสหภาพพม่าโดยมีทุนจดทะเบียน 175
หุ้นมูลค่าที่ตราไว้หุ้นละ Kyat 10,000 หรือเทียบเท่ากับUSD 277,505
การลงทุนในเบื้องต้นอยู่ในอัตราส่วนร้อยละ 17
โดยในขณะนั้นบริษัทยังเป็นบริษัทย่อยในกลุ่มบริษัทพรีเมียร์
และการลงทุนก็เป็นนโยบายของกลุ่มบริษัทพรีเมียร์ที่จะขยายการลงทุนไปยังประเทศเพื่อนบ้าน
Meeyahta International Hotel Limited ดำเนินธุรกิจพัฒนาอสังหาริมทรัพย์
โดยได้รับสิทธิการเช่าที่ดินและอาคารที่เมืองย่างกุ้ง จากการรถไฟสหภาพพม่า มีกำหนดระยะเวลา
30 ปี (เริ่มในปี พ.ศ.2542) เพื่อก่อสร้าง Serviced Apartment สูง 11 ชั้น จำนวน 96
ห้อง มูลค่าโครงการรวมประมาณ 17.5 ล้านเหรียญสหรัฐ หรือประมาณ 560 ล้านบาท
และปรับปรุงที่ทำการรถไฟสหภาพพม่าเดิม เริ่มดำเนินการก่อสร้างในปี พ.ศ.2539 โดย บริษัท
เนาวรัตน์พัฒนาการ จำกัด (มหาชน) รับดำเนินการในส่วนงานก่อสร้าง Serviced Apartment
ทั้งอาคาร เริ่มเปิดดำเนินการบางส่วนตั้งแต่เดือนเมษายน 2544
และเปิดดำเนินการอย่างเป็นทางการในเดือนมกราคม 2545 แต่ปัญหาเศรษฐกิจผันผวนในภูมิภาค
รวมกับการที่นานาชาติคว่ำบาตรทางเศรษฐกิจประเทศสหภาพพม่า ทำให้โครงการประสบปัญหา
ไม่สามารถชำระหนี้ค่าก่อสร้างได้ บริษัทจึงจำเป็นต้องปรับโครงสร้างหนี้กับ Meeyahta
International Hotel Limited ด้วยการแปลงหนี้เป็นทุนบางส่วน
ทำให้สัดส่วนการถือหุ้นเพิ่มจากร้อยละ 17 เป็นร้อยละ 52.57
และตามกฎหมายของประเทศสหภาพพม่า กำหนดว่า
เงินลงทุนในประเทศสหภาพพม่าที่นำเข้ามาลงทุนแล้ว จะถอนออกจากประเทศสหภาพพม่าไม่ได้
บริษัทจึงจำเป็นต้องบันทึกเงินลงทุนบางส่วนเป็นเงินให้กู้ยืมจากผู้ถือหุ้น

อย่างไรก็ตาม ในระหว่างไตรมาสแรกของปี 2550 Meeyahta International Hotel
Limited
ได้รับหนังสือขอยกเลิกสัญญาเช่าที่ดินในโครงการดังกล่าวจากรัฐบาลสหภาพพม่าเนื่องจากไม่ได้ปฏิบัติตามสัญญาเกี่ยวกับการปรับปรุงอาคารและค้างชำระค่าเช่าที่ดินตั้งแต่ปี
2541 จำนวนรวมประมาณ 5 ล้านเหรียญสหรัฐ เพื่อเป็นการรักษาสิทธิในฐานะเจ้าหนี้ร่วม
และชะลอการยกเลิกสัญญา บริษัทจึงดำเนินการฟ้องร้อง Meeyahta International Hotel
Hotel Limited เพื่อเรียกชำระคืนค่าก่อสร้างโครงการดังกล่าว
ขณะนี้ศาลชั้นต้นมีคำพิพากษาตัดสินให้บริษัทได้รับชำระเงินค่าก่อสร้างทั้งหมด หาก MIHL
ไม่สามารถจ่ายชำระหนี้ได้ตามคำสั่งศาล บริษัทสามารถดำเนินการเพื่อขายทอดตลาดโรงแรมของ
MIHL เพื่อชำระหนี้ให้แก่บริษัทต่อไป

นอกจากนี้ ในระหว่างไตรมาสที่ 3 ของปี 2550 ผู้ถือหุ้นราย Serge Pun & Associates ของ
Meeyahta International Hotel Limited ได้มีหนังสือแจ้งมายังบริษัท
ระบุว่าบริษัททำผิดสัญญาร่วมทุนโดยอ้างว่าการยื่นฟ้องเรียกชำระหนี้เป็นการกระทำผิดสัญญา
และเรียกร้องให้บริษัทโอนหุ้น Meeyahta International Hotel Limited
ให้โดยไม่ต้องชำระค่าหุ้น
บริษัทได้ทำหนังสือชี้แจงกลับไปแล้วว่าบริษัทมิได้ทำผิดสัญญาร่วมทุนตามที่กล่าวอ้างแต่ประการใด

ปัจจุบันบริษัทถือหุ้นจำนวน 92 หุ้นหรือร้อยละ 52.57 คิดเป็นจำนวนเงิน 19 ล้านบาทโดย ณ วันที่
31 ธันวาคม 2553 ผู้ถือหุ้นของ Meeyahta International Hotel Limited ประกอบด้วย

Serge Pun & Associates Ltd. จำนวน 20 หุ้น

Serge Pun & Associates (Myanmar) จำนวน 30 หุ้น

บริษัท พรีเมียร์ เอ็นเตอร์ไพรซ์ จำกัด (มหาชน) จำนวน 17 หุ้น

บริษัท เนาวรัตน์พัฒนาการ จำกัด (มหาชน) จำนวน 92 หุ้น

บริษัท พรีเมียร์อินเตอร์เนชั่นแนล จำกัด จำนวน 16 หุ้น

รวมทั้งสิ้น จำนวน 175 หุ้น

บริษัทขอยืนยันว่า ผู้ถือหุ้นรายอื่น ๆ ใน Meeyahta International Hotel Limited
ไม่มีส่วนเกี่ยวข้องใด ๆ กับผู้ถือหุ้นรายใหญ่ และผู้บริหารของบริษัท เนาวรัตน์พัฒนาการ จำกัด
(มหาชน) และบริษัทรับผิดชอบไม่เกินเงินลงทุนที่ลงไปแล้วทั้งหมด

2. Myanmar NWR Company Limited ในปี พ.ศ.2543 บริษัทได้ลงทุนใน Myanmar NWR
Company Limited ตั้งอยู่ที่ International Business Center, Suite No.106, 88
Pyay Road, Hlaing Township, Yangon, Myanmar โดยบริษัทถือหุ้นร้อยละ 100
เพื่อวัตถุประสงค์ในการรองรับการขยายธุรกิจในด้านการรับเหมาก่อสร้างในสาธารณรัฐแห่งสหภาพพม่า
มีทุนจดทะเบียน 1 ล้านจ๊าด ทุนที่เรียกชำระแล้ว 500,000 จ๊าดหรือประมาณ 3 ล้านบาท
ปัจจุบันยังไม่เริ่มประกอบธุรกิจ
เนื่องจากภาวะเศรษฐกิจโดยรวมของประเทศสหภาพพม่ายังไม่เอื้ออำนวย อย่างไรก็ตามในปลายปี
2553 สาธารณรัฐแห่งสหภาพพม่าได้จัดให้มีการเลือกตั้งและบริหารประเทศตามระบอบประชาธิปไตย
คาดว่าจะทำให้การทำธุรกิจในประเทศนี้มีการขยายตัวเพิ่มขึ้น

3. บริษัท ยูทิลิตี้ บิสิเนส อัลลายแอนซ์ จำกัด ในปี พ.ศ.2544 บริษัทได้ลงทุนใน บริษัท ยูทิลิตี้
บิสิเนส อัลลายแอนซ์ จำกัด ดำเนินธุรกิจด้านการบริหารจัดการโรงงานบำบัดน้ำเสีย
โดยลงทุนในอัตราส่วนร้อยละ 50 ต่อมา เมื่อวันที่ 11 พฤศจิกายน 2546
บริษัทได้ขายเงินลงทุนบางส่วนให้แก่บุคคลภายนอก ทำให้สัดส่วนเงินลงทุนลดเหลือร้อยละ 33.33
แต่ในไตรมาสที่ 3 ของปี 2549 บริษัทได้ซื้อเงินลงทุนคืนจากบุคคลภายนอก
ทำให้ในปัจจุบันบริษัทลงทุนในอัตราส่วนร้อยละ 60ของทุนจดทะเบียนจำนวน 40 ล้านบาท
โดยมีทุนที่เรียกชำระเต็มแล้วจำนวน 40 ล้านบาท สำหรับผู้ถือหุ้นอื่นร้อยละ 40
เป็นนิติบุคคลอื่นที่ไม่มีส่วนเกี่ยวข้องใด ๆ กับบริษัท ทั้งในแง่ของกรรมการและผู้ถือหุ้น

4. NWR(Cambodia) Company Limited ในปีพ.ศ.2550 บริษัทได้จัดตั้ง NWR(Cambodia)
Company Limited ขึ้นในประเทศกัมพูชา โดยบริษัทถือหุ้นร้อยละ 100
เพื่อรองรับงานบริการและควบคุมงานก่อสร้างที่ประเทศกัมพูชา มีทุนจดทะเบียน 20
ล้านRielsหรือประมาณ 200,000.00 บาทปัจจุบันมีทุนชำระแล้ว 17,000.00 บาท
และเริ่มรับงานเป็นผู้ควบคุมการก่อสร้างงานสะพานข้ามแม่น้ำ TONLE
SAPกับทางบริษัทเอกชนผู้ว่าจ้างคือ L.Y.P.Group CO.,LTD มูลค่างาน 2
ล้านเหรียญสหรัฐอเมริกา

5.บริษัทเอ็ม ไอ เอช แอล(โฮลดิ้ง)จำกัด ที่ประชุมคณะกรรมการบริษัท ครั้งที่ 11/2553 เมื่อวันที่
12 พฤศจิกายน 2553 ได้อนุมัติให้ลงทุนในบริษัท เอ็มไอเอชแอล(โฮลดิ้ง)จำกัด
โดยบริษัทถือหุ้นร้อยละ99.98 ของทุนจดทะเบียน 1ล้านบาท วัตถุประสงค์ เพื่อลงทุนในธุรกิจต่างๆ

บริษัทร่วม

1. บริษัท ซี.ไอ.เอ็น. เอสเตท จำกัด ในเดือนกันยายน 2549 บริษัทได้ลงทุนในบริษัท
ซี.ไอ.เอ็น. เอสเตท จำกัด เพื่อดำเนินการจัดหาที่ดินและพัฒนาเป็นคอนโดมิเนียม 47
ชั้นเพื่ออยู่อาศัยเพื่อขายที่ถนนลาดพร้าวระหว่างซอย12–14 ชื่อโครงการ“ดิ อิสสระ ลาดพร้าว”
มูลค่าโครงการประมาณ 1,868.68 ล้านบาท โครงการก่อสร้างเริ่มต้นเดือนมกราคม 2550
สิ้นสุดเดือนกันยายน 2554 โดยบริษัทลงทุนในอัตราร้อยละ 40 ของทุนจดทะเบียนของบริษัท
ซี.ไอ.เอ็น.เอสเตท จำกัด

2. บริษัท วีเอสพีเอ็น พร็อพเพอร์ตี้ จำกัด ในเดือนกุมภาพันธ์ 2550 บริษัทได้ลงทุนในบริษัท
วีเอสพีเอ็น พร็อพเพอร์ตี้ จำกัด เพื่อดำเนินการพัฒนาที่ดินที่อำเภอบางละมุงจังหวัดชลบุรี
ขนาดเนื้อที่ 20 ไร่ 33 ตารางวา เป็นหมู่บ้านริมทะเลจำนวน 74 หลัง เพื่อขาย
มูลค่าโครงการประมาณ 450 ล้านบาท โครงการก่อสร้างเริ่มต้นเดือนมกราคม 2550
สิ้นสุดเดือนธันวาคม 2553 โดยบริษัทลงทุนในอัตราร้อยละ 25 ของทุนจดทะเบียนของบริษัท
วีเอสพีเอ็น พร็อพเพอร์ตี้ จำกัด

กิจการร่วมค้า

นอกจากการดำเนินงานรับเหมาก่อสร้างโดยตรงและรับเหมาช่วงแล้ว
บริษัทยังดำเนินกิจการรับเหมาก่อสร้างร่วมกับบริษัทอื่นในลักษณะกิจการร่วมค้า
เพื่อประมูลโครงการที่ต้องใช้เทคโนโลยีสูง หรือโครงการที่บริษัทไม่มีประสบการณ์การทำงานมาก่อน
โดยการร่วมกันดังกล่าวก็เพื่อให้มีคุณสมบัติตรงตามข้อกำหนดคุณสมบัติของผู้ว่าจ้าง
หรือเพื่อใช้ประโยชน์จากเครื่องจักร อุปกรณ์
และบุคลากรของแต่ละฝ่ายเพื่อเป็นการประหยัดต้นทุนการก่อสร้างในโครงการนั้น

กิจการร่วมค้าที่บริษัทดำเนินการ ได้ปฏิบัติตามเกณฑ์ ดังนี้คือ
นำผลการดำเนินงานของกิจการร่วมค้าที่บริษัทมีส่วนแบ่งกำไรน้อยกว่าร้อยละ 20
จะบันทึกไว้ตามราคาทุน สำหรับกิจการร่วมค้าที่บริษัทมีส่วนแบ่งกำไรร้อยละ 20
ขึ้นไปบันทึกโดยวิธีส่วนได้เสีย

ในปี 2551 บริษัท ได้ร่วมกับ บริษัท สระบุรีถ่านหิน จำกัด ดำเนินการจัดตั้งกิจการร่วมค้า
โดยใช้ชื่อกิจการร่วมค้าว่า กิจการร่วมค้า เอ็นดับเบิ้ลยูอา-เอสบีซีซี ในอัตราส่วนร้อยละ 50
เพื่อดำเนินการโครงการงานจ้างเหมาขุด-ขนดินและถ่านหินที่เหมืองแม่เมาะ อำเภอแม่เมาะ
จังหวัดลำปาง ของการไฟฟ้าฝ่ายผลิตแห่งประเทศไทยปัจจุบันได้ลงนามในสัญญากับการไฟฟ้าฝ่ายผลิต
มีมูลค่าโครงการ 16,684,716,676.17 บาท (ซึ่งไม่รวมค่าไฟฟ้า)
โดยมีระยะเวลาดำเนินโครงการ 9 ปี ณ วันที่ 31 ธันวาคม 2553 ส่งมอบงานแล้วร้อยละ 15.62

ปัจจุบัน บริษัท เนาวรัตน์พัฒนาการ จำกัด (มหาชน) มีโครงการก่อสร้างในลักษณะกิจการร่วมค้า ซึ่งงานส่วนใหญ่ได้ส่งมอบเรียบร้อยแล้วแต่ยังคงเหลืองานเล็กน้อยและยังมีมีรายการเคลื่อนไหวเล็กน้อยในปัจจุบัน เช่น รายการเงินกู้ยืม ,เงินให้กู้ยืม

มีกิจการร่วมค้าดังต่อไปนี้

+---+-----------------------------------------------+--------------------+
|   | ชื่อกิจการร่วมค้า                                  | ส่วนแบ่งกำไรร้อยละ    |
+---+-----------------------------------------------+--------------------+
| - | เนาวรัตน์ เอ.เอส.แอสโซซิเอท ร่วมค้า                | 70                 |
+---+-----------------------------------------------+--------------------+
| - | กิจการร่วมค้า โอบายาชิ-เนาวรัตน์                    | 30                 |
+---+-----------------------------------------------+--------------------+
| - | กิจการร่วมค้า ระหว่าง บมจ. เนาวรัตน์พัฒนาการ และบริษัท | 51                 |
|   | แซมคอน จำกัด                                   |                    |
+---+-----------------------------------------------+--------------------+
| - | กิจการร่วมค้า เนาวรัตน์ – สเตรกา                   | 80                 |
+---+-----------------------------------------------+--------------------+
| - | กิจการร่วมค้า เอ.เอส.และเนาวรัตน์                  | 50                 |
+---+-----------------------------------------------+--------------------+
| - | ITD-NAWARAT (L.L.C.)                          | 40                 |
+---+-----------------------------------------------+--------------------+